ไฟแนนซ์ทูเดย์
โดย...ช.ชดา
22 ก.พ. 2559

โดย...ช.ชดา
...19 ก.พ. วันฤกษ์ดีของหนุ่มอั๋น “ทรงพล ชีวะปัญญาโรจน์” รองกรรมการผู้จัดการ ธนาคารกรุงไทย ยกขันหมากไปสู่ขอ นภิสรา ชีวะประภานันท์ เป็นงานในครอบครัวและญาติสนิท และฉลองสมรสวันที่ 19 มี.ค.นี้
...ส่วนงานบุญอีกงานของอดีตนายแบงก์ที่ผันตัวไปเป็นนักวิชาการ ดร.อนุสรณ์ ธรรมใจ รองอธิการบดีฝ่ายวิจัยและบริการวิชาการ ส่งอีการ์ดผ่านอีเมลเพื่อขออโหสิกรรมถึงญาติสนิท มิตรสหาย ขอลาอุปสมบท (ครั้งที่ 4) ตั้งแต่วันที่ 20 ก.พ.นี้ ที่พุทธคยา ประเทศอินเดีย รวดเร็วว่องไวสมเป็นยุคดิจิทัลเฟื่องฟูจริงๆ
...ช่วงนี้ กุลิศ สมบัติศิริ อธิบดีกรมศุลกากรยุ่งมากกับการพัฒนากระบวนการทำงาน เพื่อลดระยะเวลาตรวจปล่อยสินค้า เพราะเดือน มี.ค.นี้ ธนาคารโลกจะสำรวจการอำนวยความสะดวกแก่ผู้ใช้บริการของกรมศุลฯ (Ease of Doing Business) เพื่อจัดอันดับใหม่ หากลดเวลาตรวจปล่อยสินค้าได้ดีอันดับของไทยก็จะดีขึ้น
...วันเสาร์ที่ 27 ก.พ.นี้ นายแบงก์อาวุโสกลุ่มใหญ่จะรวมตัวกันไปทำบุญอุทิศส่วนกุศลให้ “คุณเดฟ” เดวิด เฮนเดร็ก นายแบงก์ปรมาจารย์ด้านรีเทลแบงก์กิ้งที่เก่งที่สุดคนหนึ่งของไทย ที่วัดปทุมวนาราม ด้วยความระลึกถึง